Ai 24 di Avrîl a Iruñea / Pamplona la çampe indipendentiste basche e à presentât un gnûf document che al marche la volontât di cjatâ une soluzion politiche pal conflit che al cjape dentri chest toc di Europe. Ancje su la fonde de declarazion fate indenant a Bruxelles di diviersis personalitâts internazionâls, si invide ETA a declarâ un fermait il fûc continuatîf e il guvier spagnûl a meti fin aes azions repressivis di maniere di inviâ un percors di negoziazion tra lis parts che al puarti a di une soluzion pacifiche dal conflit. La çampe indipendentiste e à marcât di jessi pronte al dialic cun dutis lis fuarcis politichis par rivâ a cjatâ fûr un cuadri democratic che al permeti ai citadins bascs di decidi in maniere libare dal lôr avignî. I rapresentants de ezkerra abertzale a àn zontât di vê za tacât a lavorâ par lâ ta cheste direzion cuntun procès che al viôt la partecipazion di altris sogjets politics di aree indipendentiste, ma soredut di une part significative de citadinance. La reazion plui cjalde ae azion de ezkerra abertzale e je rivade di Eusko Alkartasuna che e à confermât la sô disponibilitât a lavorâ adun pe costruzion di un spazi politic unitari dal indipendentisim basc. Par Alternatiba si trate di un pas positîf che al svicine la pâs e che no si pues lassâ colâ. Coments avonde positîfs a son rivâts dal PNV, di Hamaikabat e di Ezker Batua, che a viodin segnâi di novitât intes declarazions de çampe indipendentiste, ancje se le invidin a sveltî chest procès e a taiâ ducj i puints cun ETA. A restin critics invezit i socialiscj (PSE / PSOE) che a domandin ae çampe indipendentiste une condane clare di ETA. Pai popolârs (PP) cheste ultime iniziative e je dome une cuvierzidure par cirî di svuincâ la ilegalizazion e tornâ a presentâsi aes elezions.
Font: Gara, 25-29/04/10
fur_Latn oci_Latn